מרוץ הר לעמק

**מרוץ הר לעמק** - המרוץ החברתי של ישראל, הוא מרוץ שליחים מבוסס ריצת שטח, המתקיים בישראל מדי שנה מאז שנת 2009.

את מרוץ השליחים ׳**הר לעמק**׳ יזמו קבוצת חברים מהישוב הקהילתי תמרת שבעמק יזרעאל, לאחר השתתפות של שניים מהם במרוץ שליחים בשטח במדינת ורמונט בארצות הברית. חזון המרוץ הוא החיבור בין ריצה למרחקים ארוכים עם אהבת טבע וסביבה, שילוב בין רץ בודד וקבוצה מגובשת, התאמה לדרגות קושי שונות של הרצים וחשיפה אל נופיי צפון הארץ. האירוע כולו מבוסס על רוח ההתנדבות וכולל את השתתפותם של כ-250 מתנדבים, רבים מהם מהיישוב תמרת וכן מיישובי הסביבה ויישובים נוספים שלאורך המסלול.

עמותת ׳**מהר לעמק** **(ע״ר)**׳ המארגנת את המרוץ הוקמה בספטמבר 2008 על מנת ליזום, לארגן ולנהל את מרוץ השליחים ובכלל זה להטמיע את תחום מרוצי השליחים למרחקים ארוכים בישראל. העמותה פועלת כמלכ״ר. חברי העמותה הם חובבי ריצה תושבי היישוב הקהילתי תמרת וישובים נוספים בעמק יזרעאל. כל חברי העמותה פועלים בהתנדבות.

## היסטוריה
ב-4 ביוני 2009 בשעה 8:00 בבוקר, יצא לדרך הזינוק הראשון של מרוץ הר לעמק, מהגן הלאומי 'קלעת נמרוד'. כ-650 משתתפים בכ-110 קבוצות השתתפו במרוץ הראשון שנפרש לאורך של כ-200 ק"מ, מהגולן דרך הגליל העליון ועד לקו הסיום, בבריכת השחיה ביישוב תמרת שבפאתי עמק יזרעאל.

את הרעיון "לייבא" את מרוץ השליחים בטבע, לארץ, הגו גדעון גל ושמוליק רוכין מהיישוב תמרת, שהשתתפו במרוץ Green Mountain Relay, שהתקיים בורמונט שבארצות הברית ביוני 2007, מרוץ שליחים זה נפרש על פני 200 מייל (כ-320 ק"מ) והתקיים בין השנים 2006 ל-2012.

במקור תוכנן המרוץ להתקיים בכל שנה בתחילת יוני, בסוף השבוע הסמוך ביותר לליל ירח מלא, אך כבר שנה מאוחר יותר, במרוץ 2010, הוקדם המועד ל׳סוף השבוע הראשון הסמוך ביותר לליל ירח מלא שאחרי חג הפסח׳, שאיפשר לקיים את המרוץ בעונה קצת פחות חמה ומועד זה נשאר הקו המנחה למועד קיום המרוץ בשנים הבאות.

החל משנת 2012 הוזנק המרוץ מאזור האריה השואג בתל חי, ומסלולו נפרש לאורך של כ-230 ק"מ, בדרכי עפר, דרך עמק החולה, הכנרת, בקעת בית נטופה ועמק יזרעאל, עד לנקודת הסיום למרגלות היישוב תמרת, בשיפוליו הדרומיים של הגליל התחתון. במרוץ 2023 הועבר מתחם הזינוק לאזור הגן הלאומי ארבל ואורך המסלול באותה שנה היה כ-175 ק״מ.

עד לשנת 2020 מרוץ השליחים נחלק ל-24 מקטעים של כ-5-14 ק"מ כל אחד, בהם המשתתפים מתחלפים במקטעים השונים במתכונת של מרוץ שליחים, במקצים תחרותיים ושאינם תחרותיים ובקבוצות של 2, 4, 6 או 8 משתתפים בכל קבוצה. הזינוק למרוץ מדורג בהתאם ליכולת המשתתפים, והאירוע כולו (מהזינוק הראשון ועד לסיום הסופי), נמשך משעות הבוקר המוקדמות ביום חמישי ועד 10 בבוקר ביום המחרת. במרוץ 2021 קוצר המסלול לכ-180 ק״מ שנחלקו ל-18 מקטעים והרכב הקבוצות היה של 6 או 9 משתתפים בכל קבוצה.

במהלך השנים התווספו למרוץ מקצים נוספים כמו אולטרה מרתון למרחקים שונים (210 ק״מ, 127 ק״מ, 53 ק״מ), חצי מרתון של כ-21 ק״מ ואף היה ניסיון, במרוץ 2022 לשלב מקצה רכיבה באופניים (לאחר פיילוט בשנה שקדמה לו). במרוץ השני, בשנת 2010, קבוצות השליחים סיימו את המסלול בזמנים שנעו בין 14:48 ל-25:27 שעות. רצי האולטרה 127 ק״מ באותה שנה סיימו את המסלול בזמנים שנעו בין 14:36 ל-19:47 שעות.

בשנת 2011 השתתפו כ-260 קבוצות וכ-1,750 רצים וכן 6 רצי אולטרה ארוך ו-9 רצי אולטרה קצר. בשנת 2016 השתתפו למעלה מ-8,000 משתתפים ביותר מ-700 קבוצות. בשנת 2019 הוגבל מספר המשתתפים ל-6,500 רצים, במטרה לשמור על איכות המרוץ והרצון והצורך במניעת הפגיעה בטבע עקב ההיערכות הלוגיסטית והרכבים הרבים שנעים בשטחים חקלאיים לאורך מאות הקילומטרים בצפון.

## המרוץ לפי שנים
#### הר לעמק 2009 | המרוץ הראשון | 4-5 ביוני 2009
למרוץ הראשון של ״הר לעמק״ נרשמו כ-650 רצים וכ-110 קבוצות. אורכו הכולל של המסלול היה 199.2 ק״מ והוא נחלק ל-24 מקטעים. רצי קבוצות ה-8 רצו מרחק כולל של כ-25 ק״מ בממוצע, כל אחד, רצי קבוצות ה-4, כ-50 ק״מ בממוצע, כל אחד, ורצי קבוצות ה-2 רצו בממוצע מרחק כולל של כ-100 ק״מ כל אחד.

#### הר לעמק 2010 | המרוץ השני | 29-30 באפריל 2010
למרוץ השליחים "הר לעמק" השני נרשמו כ-1,350 רצים (פי 2 ויותר לעומת המרוץ הראשון ב-2009) וכ-230 קבוצות. למרוץ זה התווסף מקצה אולטרה מרתון של 127 ק"מ בו השתתפו 18 רצים. בשנה זו התארח אצן ברזילאי (Mauro Chasilew) שרץ את מלוא המרחק של 210 ק"מ. במקצה השליחים השתתפו 7 קבוצות על טהרת הנשים, וכן קבוצת רצי איכות מנצרת, יפיע, עראבה וסכנין, קבוצת נערים מפנימיית החינוך המיוחד בנווה עמיאל וקבוצת ספורטאים מ"ספיישל אולימפיקס". מדידת הזמנים שודרגה והפכה לאלקטרונית, שופרו מיקומי תחנות ההחלפה. אורכו הכולל של המסלול היה 210 ק״מ והוא נחלק ל-24 מקטעים. רצי קבוצות ה-8 רצו מרחק כולל של כ-26 ק״מ בממוצע, כל אחד, רצי קבוצות ה-6, כ-35 ק״מ בממוצע, כל אחד, רצי קבוצות ה-4, כ-52.5 ק״מ בממוצע, כל אחד ורצי קבוצות ה-2 רצו בממוצע מרחק כולל של כ-110 ק״מ כל אחד. בתפעול האירוע ותחנות ההחלפה השתתפו למעלה מ-100 מתנדבים.

#### הר לעמק 2011 | המרוץ השלישי | 18-19 במאי 2011
גם במרוץ 2011 מגמת הגידול במספר המשתתפים גדלה ומספר הקבוצות המרבי במקצה השליחים הוגבל ל-260 מטעמי בטיחות. אורך המסלול גדל במעט ל-212 ק״מ. בנוסף למקצה השליחים, שהוא הבסיס למרוץ ״הר לעמק״ ושאליו נרשמו כ-1800 משתתפים, גם בשנה זו התקיימו מקציי האולטרה הארוך שכלל את כל אורך המסלול ובו, בנוסף ל-5 רצים ישראלי, השתתף כבשנה הקודמת האצן הברזילאי Mauro Chasilew, ואולטרה ״קצר״, של כ-129 ק״מ, אליו נרשמו 17 רצים, מתוכם 2 רצים עתירי ניסיון מהולנד. במקצה השליחם השתתפה קבוצה של 8 רצים מ״שותפות 2000״ של קהילת יהודי דטרויט, ארה״ב, 4 קבוצות נשים ושתי קבוצות מהמגזר הערבי, אחת תחרותית ואחת עממית. עם הגידול במספר המשתתפים והקבוצות עלה גם הצורך במספר רב יותר של מתנדבים והוא עמד על למעלה מ-150.

מתחם הסיום בשנה זו הועתק מבריכת השחיה שבתמרת לשמורת השיטה המלבינה, למרגלות תמרת, ממערב לכביש הגישה ליישוב.

#### הר לעמק 2012 | המרוץ הרביעי | 03-04 במאי 2012
#### הר לעמק 2013 |המרוץ החמישי | 25-26 באפריל 2013
#### הר לעמק 2014 |המרוץ השישי | 14-16 במאי 2014
#### הר לעמק 2015 | המרוץ השביעי | 29 באפריל - 1 במאי 2015
#### הר לעמק 2016 | המרוץ השמיני | 18-20 במאי 2016
#### הר לעמק 2017 | המרוץ התשיעי | 18-19 במאי 2017
#### הר לעמק 2018 | מרוץ העשור - המרוץ שלא רץ | 26-27 באפריל 2018
המרוץ בשנת 2018, שהיה אמור להיות ״מרוץ העשור״ ובסימן 70 שנה למדינת ישראל, בוטל עקב מזג אוויר סוער וגשום וקיבל את הכינוי, ״המרוץ שלא רץ״. רבים מהמשתתפים שהיו עדיין בדרכם אל מתחם הזינוק בתל חי, ושעדיין לא היו מודעים לגשמים העזים שיורדים בצפון הארץ, התרעמו על ההחלטה אך משהתקרבו לאזור ההבנה והדעות השתנו. בעקבות ביטול המרוץ הוגשה תובענה ייצוגית כנגד העמותה בטענה כי העמותה לא השיבה למשתתפים את דמי הרישום. התביעה נדחתה בעקבות הסתלקותה של התובעת מהתביעה, מאחר שהעמותה כן השיבה למשתתפים את מרבית דמי הרישום וכן ערכת הרץ שקיבלו המשתתפים נשארה בידיהם. באותו יום אירע אירוע קשה, המוכר כאסון נחל צפית. הדבר הדגיש עד כמה נכונה הייתה החלטת מארגני המרוץ ועד כמה הם מייחסים חשיבות עליונה לביטחונם ולבטיחותם של המשתתפים במרוץ זה.

#### הר לעמק 2019 | המרוץ האחד עשר | 16-17 במאי 2019
בשנה זו קוצר חלקו הראשון של המרוץ. לאור התחזית ובשל עומס החום הצפוי, התקבלב ההחלטה, לאחר התייעצות עם גורמי רפואה ומשטרה, כי המרוץ יקוצר. בעקבות הקיצור נדחו שעות הזינוק ועל מנת לבצע התאמות בשטח הועבר גם מיקום הזינוק לאזור זינוק חדש מול הכניסה למושב ארבל. הזינוק הראשון נדחה לשעה 17:00 וסיום המרוץ המתוכנן נדחה ליום שישי בשעות הצהריים בתמרת, אך בשל מזג האוויר הוחלט לעצור את המרוץ כבר בשעות הבוקר.

#### הר לעמק 2020 | המרוץ השנים עשר - תקופת ה״קורונה״ | 1-2 באוקטובר 2019 (תאריך מקורי 7-8 במאי 2020)
#### הר לעמק 2021 | המרוץ השלושה עשר | 22-23 באפריל 2021
#### הר לעמק 2022 | המרוץ הארבעה עשר | 12-13 במאי 2022
#### הר לעמק 2023 | המרוץ החמישה עשר | 4-5 במאי 2023
#### הר לעמק 2024 | המרוץ השישה עשר | 6-7 ביוני 2024
#### הר לעמק 2025 | המרוץ השבעה עשר - לא יתקיים | 23-24 באוקטובר 2025 (תאריך מקורי מתוכנן
בשל המצב בארץ וחוסר הוודאות, הוחלט לדחות את מרוץ 2025 לסתיו והוא צפוי היה להתקיים בימים חמישי ושישי, 23-24.10.2025. בשל נתוני הרשמה נמוכים בשבועיים הראשונים מפתיחת ההרשמה והצפי כי מספר הנרשמים הכולל לא יגיע למינימום הנדרש לקיום אירוע עם מורכבויות לוגוסטיות רבות, כמו אלה של מרוץ ״הר לעמק״, התקבלה ההחלטה שלא לקיים את המרוץ בשנה זו.

## קישורים חיצוניים
* 

## הערות שוליים

קטגוריה:ישראל: אירועי ספורט עממי
הר לעמק